Søren Kolstrup (EL), 2001-05-02:
Jamen jeg synes, det er interessant, at der er flere og flere partier, der sådan stærkt får understreget det med det almene indhold i uddannelsen.
Derfor skal jeg særskilt takke Det Radikale Venstres ordfører for den klare melding på det sidste punkt.
Jeg trådte lidt tilbage, så man kunne se forskel.
Der er to emner til debat i dag: Den nye læreruddannelse og så behovet for at kunne fastholde og rekruttere lærere til den danske folkeskole.
Vi var ikke blot stærkt bekymrede for den nedprioritering af de pædagogiske og psykologiske fag, af de praktiske og musiske fag, i hvert fald som en del af den almene uddannelse, vi var overhovedet nervøse for og tog til sidst afstand fra, at grunduddannelseselementet begyndte at forsvinde.
Og det var ud fra den betragtning, der hedder, at hvis vi skal fastholde den meget særegne danske folkeskole med den dertil knyttede uddannelse, så skal vi også vide, hvad der er dens særtræk. Derfor kan jeg konstatere, at det er interessant med de meldinger, der er kommet i dag omkring læreruddannelsen.
Lad mig så straks sige: Jeg er også enig med dem, herunder ministeren, der har sagt, at det at uddanne lærere altså ikke er det samme f.eks. at uddanne tændstikker.
Det er følsomt, hvis man begynder at gå ind og lave for mange ændringer. Så dér kan man sige, at vi står i et dilemma, men jeg mener, at det er interessant og vigtigt at få overvejet, hvordan man kan gribe tilbage og styrke professionsuddannelsen.
Hvad angår styrkelsen af folkeskolen generelt og lærere dertil, har jeg en hovedmelding: Hovedopgaven, udfordringen består i at fastholde de lærere, der søger ind i folkeskolen.
Hvis vi kan gøre det, jamen så er der jo ikke længere noget stort problem.
Så er det i hvert fald et marginalt problem.
Ifølge Enhedslistens opfattelse er der en række forhold, man samtidig skal være opmærksom på.
Det ene er de ydre overenskomstmæssige rammer.
Det er arbejdstid, og det er arbejdsløn.
Jeg er enig med den radikale ordfører i, at arbejdslønnen aldrig vil være det, man kan bruge til at tiltrække folkeskolelærere med. Det skal da være glæden ved faget.
Men jeg må også sige, at vilkårene, herunder arbejdstidsreglen, kan blive så dårlige, at de direkte kan skræmme folk bort.
Lærerne er ikke glade for det
Ledelsen er ikke glad for det.
Er det ikke et problem?
Er det ikke et grundproblem?
Det kunne for eksempel hænge sammen med arbejdstid og arbejdsløn.
Altså alle disse nye lønformer: Resultatløn, om end ikke for fuld udblæsning, så dog for en lille udblæsning.
Endelig kan man pege på, at det er vigtigt, at de fysiske rammer er optimale.
Det er de langtlangtfra.
Vi har store problemer.
Det kan være vigtigt at sikre, at den fælles finansiering af folkeskolen virkelig bliver fælles.
Det er i øvrigt et punkt, hvor jeg mener, at CD også tidligere er kommet med en erklæring.
Der sker jo meget i CD i disse dage
i hvert fald på uddannelsesområdet.
Men derudover kunne man jo godt sige, at vi måske får et behov for at sikre en ekstra indsats, en nyrekruttering.
Den socialdemokratiske ordfører talte om, at vi skal passe på ikke at lave en discountuddannelse.
Det er jeg meget enig i.
Derfor anser jeg det først og fremmest for en opgave, at de personer, de lærere eller såkaldte lærere, vi har i dag, der ikke er kvalificerede, får mulighed for at få en fuld efteruddannelse, samtidig med at de kan beholde deres job.
På det punkt er jeg enig med undervisningsministeren.
Til sidst skal jeg blot sige, at der ikke findes nogen nemme løsninger på det her område.
Men min påstand vil nok være, at hvis vi sikrer så gode rammer som vel muligt, både med hensyn til arbejdstid, arbejdsløn og de fysiske rammer og også sikrer, at lærernes gåpåmod, herunder indflydelse på egen hverdag, får et ekstra lille løft, så vil det betyde meget.
Dér er det begrænset, hvad Folketinget kan gøre, men Folketinget kunne dog sikre, at lærerne har en afgørende indflydelse på alle pædagogiske spørgsmål, også formelt - også formelt.
Ikke fordi det formelle behøver at have afgørende indflydelse på det reelle, men det er dog måske en første forudsætning.